b'\n_START_ARTICLE_\nIndias kroneorden\n_START_PARAGRAPH_\nIndias kroneorden (engelsk: The Imperial Order of the Crown of India) var en britisk-indisk orden innstiftet 1. januar 1878 av dronning Victoria av Storbritannia, som fra 1876 ogs\xc3\xa5 var keiserinne av India. Ordenen var en dameorden og hadde \xc3\xa9n klasse. Den ble tildelt britiske og indiske fyrstelige, samt ektefeller av britiske embetsmenn i India.\n_START_SECTION_\nInsignier\n_START_PARAGRAPH_\nOrdenstegnet for Indias kroneorden er en keiserkronet, gjennombrutt medaljong best\xc3\xa5ende av innstifterens kongelige og keiserlige monogram, bokstavene \xc2\xabVRI\xc2\xbb, omgitt av en ring. Medaljongen er i gull og er besatt med diamanter, turkiser og perler. Kronen er dekorert med edelstener og emalje. Ordenstegnet er opphengt i en lys bl\xc3\xa5 sl\xc3\xb8yfe med hvite kantstriper._NEWLINE_Ordenstegnet ble b\xc3\xa5ret p\xc3\xa5 venstre side ved skulderen.\n_START_SECTION_\nTildeling\n_START_PARAGRAPH_\nIndias kroneorden ble tildelt sparsomt. Antallet medlemmer var i 1947 ikke h\xc3\xb8yere enn 26, men kan ha kommet opp i omkring 60 ved \xc3\xa5rhundreskiftet. _NEWLINE_Ordenen ble tildelt medlemmer av den britiske kongefamilien, der prinsesser mottok ordenen etter \xc3\xa5 ha fylt atten \xc3\xa5r. Aldersregelen ble i 1947 satt til side, slik at prinsesse Margaret kunne utnevnes til medlem av ordenen. Den ble ogs\xc3\xa5 tildelt kvinnelige medlemmer av de fremste indiske fyrstefamilier. Indias kroneorden ble videre tildelt ektefeller av visekonger, generalguvern\xc3\xb8rer, guvern\xc3\xb8rer og andre framtredende embetsmenn i India. Etter at India ble selvstendig i 1947 er ordenen ikke tildelt._NEWLINE_Forkortelsen CI benyttes etter en mottagers navn for \xc3\xa5 indikere ordensmedlemskap.\n_START_SECTION_\nNorske innehavere\n_START_PARAGRAPH_\nDronning Maud ble som britisk prinsesse utnevnt til medlem av Indias kroneorden.'